Na podlagi 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg; v nadaljevanju: ZUJIK), 68. in 110. člena Zakona o medijih (Uradni list RS, št. 110/06 – uradno prečiščeno besedilo, 36/08 – ZPOmK-1, 77/10 – ZSFCJA, 90/10 – odl. US, 87/11 – ZAvMS, 47/12, 47/15 – ZZSDT, 22/16, 39/16, 45/19 – odl. US, 67/19 – odl. US in 82/21; v nadaljevanju: ZMed) in v skladu s 6. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljevanju: Pravilnik) Ministrstvo za kulturo RS (v nadaljnjem besedilu: ministrstvo) objavlja

**Javni** **projektni razpis za sofinanciranje AV mini serije na podlagi literarne predloge slovenskega pisatelja Draga Jančarja z naslovom To noč sem jo videl (JPR –AVP –2022)**

**Naziv in sedež naročnika javnega razpisa**

Republika Slovenija, Ministrstvo za kulturo, Maistrova ulica 10, Ljubljana (v nadaljevanju: ministrstvo).

**Namen razpisa**

Spodbujanje razvoja slovenske avdiovizualne industrije in ustvarjanja slovenskih avdiovizualnih del, kot so celovečerni televizijski filmi in drame, kulturno - umetniške in razvedrilne serije, nanizanke, dokumentarna, izobraževalna in druga avdiovizualna dela.

**Predmet razpisa**

Predmet razpisa je sofinanciranje slovenske avdiovizualne mini serije 5 epizod, katere scenarij bo oblikovan na podlagi literarne predloge slovenskega pisatelja Draga Jančarja z naslovom To noč sem jo videl, s poudarkom na obliki in vsebini, primerni za televizijsko predvajanje.

Projekt bo imel pomembno vlogo pri spoznavanju in prepoznavanju v svetu najbolj uglednega in uveljavljenega ter najbolj prevajanega slovenskega literata in njegovih del, kot tudi kakovostne sodobne slovenske avdiovizualne produkcije v okviru del evropske avdiovizualne produkcije.

**Predvidena vrednost**

Okvirna vrednost razpoložljivih sredstev, namenjenih za razpis, je predvidoma 2.000.000 EUR oziroma do višine sredstev na proračunski postavki 131089 - Programi za AV medije v okviru sprejetega proračuna za leto 2022.

**Višina sofinanciranja**

Glede na visoko zahtevnost projekta lahko zaprošeni znesek financiranja znaša največ 80 % vseh predvidenih stroškov projekta.

V vlogi prijavitelj navede zaprošeno višino sofinanciranja. Zaprošena višina in utemeljitev bo predmet ocenjevanja in vrednotenja strokovne komisije v okviru razpisnih meril in ne pomeni avtomatične dodelitve sredstev v zaprošeni višini.

Avdiovizualni projekti se sofinancirajo na podlagi sheme državnih pomoči (odločba Ministrstva za finance RS št. 440-31/201/5/31 z dne 14. 1. 2021). Shema podpore slovenski avdiovizualni industriji je bila podaljšana do 23. 12. 2023. Če se po objavi javnega razpisa shema spremeni oz. sprejme nova, se sofinancirani projekti po tem razpisu sofinancirajo na podlagi spremenjene oz. nove sheme.

**Upravičeni stroški**

Dodeljena sredstva se lahko porabijo le za izvedbo projekta na podlagi uveljavljenih in izkazanih upravičenih stroškov. Upravičeni stroški so stroški, ki so povezani z izdelavo avdiovizualnega dela, opredeljenega v prijavi prijavitelja, in so skladni z načeli dobrega finančnega poslovanja, zlasti cenovne primernosti in stroškovne učinkovitosti.

Upravičeni stroški so:

* stroški licence in stroški nadomestil za uporabo avtorskih del,
* stroški produkcije in postprodukcije,
* stroški tehnične obdelave,
* stroški promocije,
* stroški dela,
* režijski in materialni stroški (stroški elektrike, ogrevanja, telefona, vzdrževanja, stroški administracije, pisarniški stroški), ki bodo nastali v povezavi z izvedbo projekta in predstavljajo do največ 25 % celotnih stroškov projekta v času do dokončanja projekta.

Upravičeni stroški so stroški, ki so nastali in bili plačani od 1. 1. 2022 do 31. 10. 2023.

Med upravičene stroške ne spadajo:

* strošek DDV, razen v višini neuveljavljenega odbitka,
* stroški infrastrukturne nadgradnje in stroški nabave osnovnih sredstev,
* stroški, ki niso v neposredni povezavi z izvedbo projekta oz. nastankom sofinancirane programske vsebine.

Kot dokazilo o nastanku stroška je treba priložiti verodostojna dokazila in listine o nastanku stroška (kopije računov, kopije pogodb, dokazila o plačah in avtorskih honorarjih – kopije morajo biti označene s »kopija je enaka originalu«).

V obračunski dokumentaciji prijavitelj prikaže vse stroške, potrebne za izdelavo projekta, in na verodostojnih dokazilih prikaže odstotek, s katerim je povezana višina financiranja ministrstva. Obračunski dokumentaciji je treba priložiti dokazilo o izvedenem projektu oz. izdelek na ustreznem nosilcu slike in zvoka.

Vsako dokazilo mora biti opremljeno tako, da je iz njega razvidna neposredna povezava z izvedbo projekta. Za vsak strošek, pri katerem ministrstvo ob pregledu zahtevka za izplačilo ne najde neposredne povezave med nastankom stroška in izvedbo projekta, lahko ministrstvo zahteva dodatna pojasnila. V primeru, da kljub pojasnilu neposredna povezava ni razvidna, ministrstvo stroška ne prizna.

Financer bo sredstva za izvedbo projekta na podlagi sklenjene pogodbe nakazal v dveh obrokih, in sicer za stroške nastale v letu 2022 in stroške nastale v letu 2023. Zahtevke za izplačilo dodeljenih proračunskih sredstev je potrebno dostaviti do vključno 1. 11. 2022 oziroma 1. 11. 2023. Celotno obračunsko dokumentacijo projekta za del projekta, vezanega na leto 2022, je treba dostaviti ministrstvu do 28. 2. 2023. Celotno obračunsko dokumentacijo projekta za del projekta, vezanega na leto 2023, je treba dostaviti ministrstvu ob dokončanju projekta do 29. 2. 2024.

Če bo ministrstvo v času izvajanja projekta ali kasneje ugotovilo, da je prijavitelj strošek, ki ga je uveljavil kot strošek tega projekta, uveljavil še v kateremkoli drugem projektu, bo prenehala obveznost ministrstva do prejemnika sredstev, prejemnik sredstev pa bo moral že prejeta sredstva vrniti na račun ministrstva skupaj z zamudnimi obrestmi.

Ob vsaki bistveni spremembi projekta, ki je predmet sofinanciranja, je treba takoj obvestiti Ministrstvo za kulturo RS.

**Razpisna merila**

Projekt, prijavljen na javni razpis oznaka JPR –AVP –2022 se ocenjuje z naslednjimi merili:

* pomen projekta za razvoj ustvarjanja slovenskih avdiovizualnih del in za uveljavljanje slovenske avdiovizualne produkcije doma in v tujini (kakovost scenarija ali zasnove projekta) – od 0 do 10 točk,
* kakovost, profesionalnost izvedbe, raznovrstnost, izvirnost, komunikativnost in aktualnost avtorskega pristopa (izvirnost in inovativnost v rabi medija ter utemeljenost izvedbe projekta) – od 0 do 10 točk,
* odmevnost doslej realiziranih projektov (reference avtorske ekipe in prijavitelja) – od 0 do 10 točk.

Skupaj možnih točk posameznega ocenjevalca po splošnih razpisnih merilih je 30 točk.

Ocenjevanje in ovrednotenje projektov, prispelih na javni razpis, opravi strokovna komisija za avdiovizualno kulturo pri ministrstvu v skladu s 119. členom ZUJIK in določbami Pravilnika.

Izbran bo projekt, ki bo ocenjen z največjim številom točk.

**Pogoji za sodelovanje na razpisu**

Na javni razpis se lahko prijavijo pravne ali fizične osebe, ki so v državah članicah Evropske unije registrirane za produkcijo avdiovizualnih del, avdiovizualnih in filmskih del ali filmskih del, na dan objave razpisa v Uradnem listu RS.

Na razpisu ne morejo kandidirati prijavitelji z istim projektom, s katerimi kandidirajo na drugem javnem razpisu Ministrstva s kulturo RS ali njegovega proračunskega uporabnika. Če bo to ugotovljeno, bo vloga zavržena.

V primeru, da prijavitelj z istim projektom sodeluje na drugih razpisih, ki zagotavljajo sredstva iz državnega ali lokalnih proračunov ali virov EU, ali je javna sredstva že pridobil, mora to dejstvo najaviti v obrazložitvi finančne konstrukcije projekta. V primeru kršitve tega določila lahko ministrstvo kadarkoli razdre pogodbo s prejemnikom sredstev in zahteva vračilo sredstev v skladu s pogodbo.

Na razpisu ne bodo sprejeti v sofinanciranje projekti prijaviteljev:

- ki so na dan objave razpisa v stečajnem postopku, postopku prisilne poravnave ali likvidacije ali so podjetja v težavah in prejemajo pomoč za reševanje in prestrukturiranje;

- ki na dan prijave niso realizirali pogodbenih obveznosti iz preteklih let do ministrstva, ali imajo neurejena pogodbena razmerja po lastni krivdi ali neporavnane obveznosti z ministrstvom in z njegovimi posrednimi proračunskimi uporabniki (npr. Slovenski filmski center, javna agencija Republike Slovenije, Filmski studio Viba film Ljubljana, Arhiv Republike Slovenije ipd.);

- ki imajo zapadle neplačane davčne in druge obveznosti do Republike Slovenije ali občine.

**Obvezna dokazila, ki jih mora predložiti prijavitelj projekta**

* obrazec št. 1 – obrazec vloge za sofinanciranje avdiovizualnega projekta z osnovnimi podatki o prijavitelju,
* obrazec št. 2 – finančni načrt,
* obrazec št. 3 – rekapitulacija finančnega predračuna,
* obrazec št. 4 – terminski načrt izvedbe s predvideno distribucijo,
* izjava št. 1 – da prijavitelj ni podjetje, ki izvaja program prestrukturiranja na podlagi Smernic Skupnosti o državni pomoči za reševanje in prestrukturiranje podjetij v težavah (2004/C 244/02),
* izjava št. 2 – o maksimalnem sofinanciranju projekta do višine 80 % celotne predračunske vrednosti projekta iz državnega proračuna,
* izjava št. 3 – o zagotavljanju lastnih sredstev,
* izjava št. 4 – o verodostojnosti navedenih podatkov,
* izjava št. 5 – izjava koproducentov in drugih sofinancerjev projekta o zagotavljanju predvidenih sredstev,
* izjava št. 6 – izjava koproducentov o prenosu pooblastil na nosilca produkcije (priskrbi prijavitelj sam),
* izjava št. 7 – da prijavitelj ni v stečajnem postopku, postopku prisilne poravnave ali likvidacije,
* izjava št. 8 – da nima zapadlih neplačanih davčnih ali drugih obveznosti do Republike Slovenije,
* izjava št. 9 – soglasje za preverbo izpolnjevanja zapadlih finančnih obveznosti iz naslova obveznih dajatev in drugih denarnih nedavčnih obveznosti izključno z namenom in v zvezi s tem razpisom.

Poleg zgoraj navedenih obrazcev in izjav, ki so sestavni del razpisnega besedila, so obvezne priloge še:

* priloga 1 – opcijska pogodba z nosilcem avtorskih pravic literarne predloge,
* priloga 2 – scenarij za prvo epizodo in daljši sinopsisi (2-3 strani na epizodo) za ostale  4 epizode,
* priloga 3 – komentar režiserja (ali ustvarjalne ekipe pri spletnem projektu) o strukturi in vizualnih smernicah projekta (na eni strani),
* priloga 4 – kratek življenjepis in filmografija režiserja,
* priloga 5 – poimenski seznam avtorske ekipe ter kratki življenjepisi in filmografija navedenih članov avtorske ekipe,
* priloga 6 – seznam realiziranih in javno predvajanih avdiovizualnih del prijavitelja (vključno s sodelovanjem na festivalih in nagradami, doseženo gledanostjo v terminih predvajanja),
* priloga 7 – izjava izdajatelja medija o programski volji (vključitev miniserije v program).

Izjave, obrazci in priloge morajo biti izpolnjeni, podpisani in žigosani. V primeru, da prijavitelj ne posluje z žigom, to navede v prijavi.

Vloga je popolna v primeru, da vsebuje vse v celoti pravilno izpolnjene zgoraj navedene obrazce, izjave in priloge. Če vloga ni popolna (oziroma ni dopolnjena v petih dneh od prejema poziva k dopolnitvi), se zavrže in se ne bo vsebinsko obravnavala.

Izpisek iz poslovnega registra Republike Slovenije bo ministrstvo pridobilo po uradni dolžnosti. V primeru, da razpolagate z izpiskom iz poslovnega registra Republike Slovenije, ki ni starejši od 30 dni, prosimo, da ga zaradi pospešitve postopka priložite (ta priloga ni obvezna).

**Izpolnjevanje razpisnih pogojev**

Izpolnjevanje pogojev na osnovi vloge prijavitelja in obveznih dokazil ugotavlja komisija za odpiranje vlog, ki jo za področje, ki je predmet razpisa, imenuje minister.

Komisija za odpiranje vlog bo predlagala zavrženje vlog prijaviteljev, ki ne izpolnjujejo razpisnih pogojev.

Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Vloge, ki ne bodo predložene do zadnjega dne razpisnega roka oziroma priporočeno oddane na pošti do zadnjega dne razpisanega roka, bodo štele za prepozne in bodo zavržene.

V primeru, da komisija za odpiranje vlog ugotovi, da je pravočasna vloga upravičene osebe formalno nepopolna, bo prijavitelj pozvan k dopolnitvi. Če prijavitelj v petih dneh od prejema poziva k dopolnitvi vloge ne bo dopolnil, se bo vloga štela kot nepopolna in bo zavržena.

Vloge, ki ne bodo skladne z 2. točko razpisnega besedila (predmet razpisa), se zavrnejo.

Iz postopka razpisa bodo prav tako izločene vloge prijaviteljev, ki ne bodo upoštevali pogojev iz 5. točke tega razpisa.

Ministrstvo lahko v primeru naknadne ugotovitve o neizpolnjevanju pogojev in po že izdani dokončni odločbi o izboru projekta spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

**Razpisni rok**

Razpis se objavi z dnem 3. 9. 2021 in se zaključi 4. 10. 2021.

**Razpisna dokumentacija**

Razpisno besedilo in razpisno dokumentacijo lahko prijavitelji v razpisnem roku prevzamejo v glavni pisarni Ministrstva za kulturo RS (Maistrova 10, 1000 Ljubljana). Razpisno besedilo in razpisna dokumentacija sta na voljo tudi na spletni strani Ministrstva za kulturo: <https://www.gov.si/drzavni-organi/ministrstva/ministrstvo-za-kulturo/javne-objave/>

**Oddaja vlog**

Vloga mora biti izpolnjena na ustreznem prijavnem obrazcu in mora vsebovati vse obvezne priloge in podatke, ki so določeni v razpisni dokumentaciji.

Rok za oddajo vlog je 4. 10. 2021.

Prijavitelj mora oddati en izvod popolne vloge v pisni obliki, ki mora biti podpisana in žigosana.

Naslov za oddajo vlog je: Ministrstvo za kulturo RS, Maistrova 10, 1000 Ljubljana.Vloge morajo biti oddane v zaprti ovojnici, na prednji strani označene s pripisom: **NE ODPIRAJ – Prijava na razpis z oznako JPR –AVP –2022**.Na hrbtni strani ovojnice je treba navesti popolni naslov prijavitelja.

Oddaja vloge pomeni, da se prijavitelj strinja z vsemi pogoji in merili javnega razpisa.

**Odpiranje vlog in obveščanje o izboru**

Datum odpiranja prispelih vlog bo objavljen na spletni strani Ministrstva za kulturo RS. Na odpiranju prispelih vlog so lahko navzoči prijavitelji oziroma njihovi predstavniki.

Strokovna komisija bo na podlagi ocenjevanja izdelala predlog za izbiro projekta. Na podlagi predloga strokovne komisije minister izda o vsaki ustrezni vlogi, prispeli na javni razpis, posamično odločbo.

Ministrstvo bo prijavitelje o izidu razpisa obvestilo najkasneje v 30 dneh po zaključku odpiranja vlog. Ministrstvo si pridržuje pravico, da rezultate razpisa posreduje javnosti takoj po podpisu odločbe.

Prijavitelj lahko v roku 30 dni od prejema odločbe o (ne)izbiri vloži tožbo. Vložena tožba ne zadrži morebitnega podpisa pogodb z drugim izbranim prijaviteljem.

**Pristojni uslužbenec za informacije in pojasnila**

Skender Adem, e-pošta: skender.adem@gov.si, tel. št.: +386 (1) 369 5985.

**Opozorilo**

Izvedba javnega razpisa je vezana na proračunske zmožnosti ministrstva. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo javnega razpisa, je ministrstvo dolžno ukrepati v skladu s spremembami v državnem proračunu oziroma finančnem načrtu ministrstva.

dr. Vasko Simoniti

minister